„Motociclistul a văzut groapa târziu. A frânat şi s-a dezechilibrat. Ştiu de la băieţi că ABS-ul nu funcţiona, plăcuţele nu ar fi fost schimbate. A căzut pe o parte şi a venit motorul peste el în groapă. Ce s-a dat pe staţie rămâne înregistrat. Şase luni sau un an poate să ceară procurorul”. Sunt mărturiile unuia dintre cei care au văzut accidentul. Din motive lesne de înţeles, a vrut să rămână sub protecţia anonimatului.

O altă mărturie arată că vicepremierul Gabriel Oprea se foloseste de girofarurile Poliţiei Rutiere oricând vrea: „În fiecare zi se face aşa. În oraş se merge cu peste 100 km/h. E mai ceva ca Iohannis. Se face traseu, el fără traseu nu merge. Cred că şi la WC se duce cu coloana. Merge şi la restaurante. Se face coloană şi la plecare, şi la ieşire. Nu ştii când iese. Stai pe poziţie. Stai ca prostul indiferent că plouă sau e frig. Motociclist nu are de mult timp, de când s-a aglomerat, de la începutul şcolii. Motocicleta sparge şi lumea se dă la o parte. Mai nou... pe contrasens. E ca la el acasă. Numai cu viteză. Avem timpi. Timpi de reacţie de ajuns dintr-un loc în altul. Avem patru minute, şase. Face trei minute de la MAI la Guvern. La el e obişnuinţă. Sâmbătă, duminică se şi duce în vizită la rude”.

Şi asta în condiţiile în care legea arată că ministrul de Interne are puterea de a decide ce demnitari în afară de cei stabiliţi clar în Codul rutier pot beneficia de escorta Poliţiei Rutiere. Aşadar, ministrul de Interne este cel care decide și semnează dacă vicepremierul Gabriel Oprea are nevoie de escortă.

Dumitru Coarnă, vicepreședinte SNPPC: „Preşedintele României, preşedintele Senatului şi Camerei Deputaţilor au ca regulă coloana oficială şi demnitarii care vizitează ţara. Ca excepţie, pot beneficia de coloană oficială şi miniştrii în situaţii deosebite”.

Situaţii deosebite probabil nu înseamnă cel puţin de două ori pe zi, aşa cum povestesc angajaţii Poliţiei că se întâmplă de când Gabriel Oprea a venit la conducerea ministerului.

Martor cu identitate protejată: „ În fiecare zi: de acasă la Minister, Guvern, acasă seara. Mai sunt drumuri - ca să mănânce şi în Băneasa. Se duce la cineva acolo. Mai nou are şi procurorul general un motociclist pentru spate. Dar ăla nu face aşa, stă la semafor. Dar zice că i-a aprobat şi lui.

Ăştia care stau cu el mereu au ceva primă - un salariu de excelenţă. Dacă întârzii la el, sancţiune.

Odată era să îl facă unul bucăţi, a apărut din scurt. La el coloana nu era anunţată, totul era spontan. Auzi că dă prin staţie "îmbarcarea". Ăştia de la fluidizare rămân degeaba, că se schimbă traseul. E singurul ministru care face aşa din câţi am prins”.

Mărturiile sunt confirmate de investigaţiile de până acum. Procurorii au ridicat registrele Brigăzii de Poliţie Rutieră a Capitalei şi au constatat că misiuni similare cu cea de marţi seară, când a murit agentul Cosmin Gigina, sunt înregistrate zilnic.

Potrivit unor surse, ministerul pe care Gabriel Oprea îl conduce întârzie să puna la dispoziţia anchetatorilor documentele pe care aceştia le-au solicitat. Ministerul a aprobat însă un comunicat care ridică multe semne de întrebare:

„Coloana oficială a viceprim-ministrului pentru securitate naţională, ministrul Afacerilor Interne, de care demnitarul beneficia în condiţiile legii, se deplasa cu o viteză adaptată la condiţiile meteo şi de trafic existente (...) după ce acesta participase la o activitate în cadrul unei instituţii din domeniul securităţii şi ordinii publice. Imediat după producerea accidentului, coloana oficială s-a oprit la fața locului și au fost dispuse măsuri pentru mobilizarea echipajelor medicale în vederea acordării primului-ajutor, polițistul fiind transportat la Spitalul Universitar de Urgență București”.

Comunicatul poliţiei este contrazis de cei care au ajuns primii la locul accidentului. Potrivit unor surse, martorii ar fi declarat sub jurământ procurorilor că maşina în care se afla premierul nu a oprit, ci doar a avut intenţia.

Martor cu identitatea protejată: „S-au văzut stopurile maşinii lui că s-au aprins. Şoferul a deschis uşa pe jumătate şi a plecat. A rămas ofiţerul ăla la faţa locului. El, Oprea, s-a dus acasă”.

Dumitru Coarnă, lider de sindicat: „Dacă ar fi avut cunoştinţă de eveniment, sunt convins că se oprea acolo şi ar fi încercat, ştiu eu, ce putea dumnealui să facă acolo”.

De frică ori pentru că ce spune şeful e lege, poliţiştii au ignorat până şi regulile de siguranţă, mai spun martorii.

Martor: „Motociclistul nu avea ce să caute acolo. E regulă la noi, la 10 grade sau mai puţin nu se iese cu motor. Dacă te prinde ploaia, te adăposteşti sau mergi repede la bază. Ofiţerul din coloană trebuia să-i spună să plece, dar nu a avut curaj. Mai repede! Mai repede, tot îi spunea. Peste 100 km/h”.

În plus, anchetatorii se bazează şi pe imaginile surprinse de camerele de luat vederi din zonă, care, potrivit unor surse, ar confirma depoziţiile martorilor. Cu ajutorul imaginilor va fi stabilit şi traseul pe care s-a deplasat Gabriel Oprea. În comunicatul Poliţiei, traseul coloanei oficiale începe în Băneasa şi se termină exact în locul accidentului, pe strada Ştirbei Vodă. Restul, cel mai probabil, va fi stabilit de procurori.

Poliţistul care a plătit cu viaţa pentru ca vicepremierul Gabriel Oprea să ajungă repede undeva, într-un loc neprecizat în comunicatul poliţiei, era temporar în fruntea coloanei oficiale. Cel pe care îl înlocuia este în concediu medical. În urmă cu o lună şi el a fost implicat într-un accident rutier, pe când îi croia drum lui Gabriel Oprea prin traficul din Bucureşti.

Citiți și: